b'\n_START_ARTICLE_\nMaria Teresa (Luxemburg)\n_START_PARAGRAPH_\nMar\xc3\xada Teresa Mestre y Batistan (s. 22. maaliskuuta 1956) on Luxemburgin suurherttua Henrin puoliso._NEWLINE_H\xc3\xa4n syntyi Kuubassa vaikutusvaltaiseen espanjalaistaustaiseen sukuun. Ennen Kuuban vallankumousta h\xc3\xa4nen sukunsa omisti pankkeja ja sokeritehtaita. Vallankumouksen j\xc3\xa4lkeen perhe muutti New Yorkiin ja sielt\xc3\xa4 Sveitsiin. Maria Teresa sai Sveitsin kansalaisuuden, k\xc3\xa4vi koulunsa loppuun ja aloitti valtiotieteen opinnot Geneven yliopistossa, miss\xc3\xa4 tapasi tulevan puolisonsa. Molemmat valmistuivat vuonna 1980 ja ilmoittivat sen j\xc3\xa4lkeen kihlauksestaan. H\xc3\xa4it\xc3\xa4 vietettiin 14. helmikuuta 1981. Heill\xc3\xa4 on viisi lasta, perint\xc3\xb6suurherttua Guillaume (s. 1981), F\xc3\xa9lix (s. 1984), Louis (s. 1986), Alexandra (s. 1991) ja S\xc3\xa9bastien (s. 1992)._NEWLINE_Suurherttuatar on valittu Unescon hyv\xc3\xa4n tahdon l\xc3\xa4hettil\xc3\xa4\xc3\xa4ksi vuonna 1997 tunnustuksena ty\xc3\xb6st\xc3\xa4\xc3\xa4n koulutuksen, naisten oikeuksien ja mikrorahoituksen hyv\xc3\xa4ksi.'